หุ้นจิ๋วแจกกำไร17%
3เดือนแรกกองหุ้นไทยกำไรสูงสุดบาทแข็งหนุนตราสารหนี้ไทยเด่น
17 เม.ย. 2556

3เดือนแรกกองหุ้นไทยกำไรสูงสุดบาทแข็งหนุนตราสารหนี้ไทยเด่น
ไตรมาสแรกกองทุนหุ้นไทยแจกกำไรสูงสุด หุ้นกลางเล็กแชมป์ 17.47% ทิ้งห่างหุ้นโลกได้แค่ 3.82%
บริษัท มอร์นิ่งสตาร์ รีเสิร์ซ (ประเทศไทย) เปิดเผยว่า ผลตอบแทนกองทุนรวมประเภทต่างๆ ในช่วงไตรมาสแรก สิ้นสุดวันที่ 29 มี.ค. 2556 พบว่า กองทุนรวมที่โดดเด่นที่สุดยังคงเป็นกลุ่มกองทุนที่เน้นลงทุนหุ้นในประเทศไทย นำโดยกองทุนหุ้นขนาดกลางและเล็ก (Equity General) ผลตอบแทนเฉลี่ย 17.47% รองลงมา คือ กองทุนหุ้นขนาดใหญ่ (Equity Large Cap) เฉลี่ย 16.83% 
ขณะที่ดัชนีตลาดหลักทรัพย์ (SET Index) ให้ผลตอบแทน 12.15% โดยในช่วงไตรมาสแรกดัชนีทำระดับสูงสุดเกือบทะลุ 1,600 จุด ก่อนปรับฐานลงมาในช่วงปลายไตรมาส ส่วนค่าเงินบาทแข็งตัวสูงสุดในรอบ 16 ปี กว่า 5% 
สำหรับกองทุนหุ้นที่ลงทุนในต่างประเทศทำผลตอบแทนได้ไม่ค่อยดีนัก โดยกลุ่มที่ลงทุนหุ้นทั่วโลก (Global Equity) ผลตอบแทนเฉลี่ย 3.82% กลุ่มที่ลงทุนในหุ้นตลาดเกิดใหม่ (Emerging Market Equity) ผลตอบแทนเฉลี่ยติดลบ 3.57% และกลุ่มที่ลงทุนในหุ้นเอเชียแปซิฟิก ยกเว้น ญี่ปุ่น (Asia Pacific exJapan Equity) ผลตอบแทนเฉลี่ยติดลบ 2.46%
อย่างไรก็ตาม ในไตรมาสแรกกองทุนตราสารหนี้ที่ลงทุนในประเทศทำผลตอบแทนได้ดีกว่ากองทุนตราสารหนี้ที่ลงทุนในต่างประเทศ ส่วนหนึ่งอาจเป็นผลมาจากการที่ค่าเงินบาทแข็งตัวขึ้นมาก ทำให้ผลตอบแทนลดลง ในกรณีที่กองทุนไม่ได้ป้องกันความเสี่ยงค่าเงิน เช่นเดียวกับกองทุนทองคำและน้ำมันที่ได้ผลกระทบทั้งจากการที่ราคาสินทรัพย์ลดลงอย่างต่อเนื่อง ประกอบกับค่าเงินบาทที่แข็งตัวขึ้น ส่งผลให้ผลตอบแทนไม่ค่อยดี โดยกองทุนทองคำผลตอบแทนเฉลี่ยติดลบ 5.27% และกองทุนน้ำมันผลตอบแทนเฉลี่ยอยู่ที่ 1.91% 
สำหรับมูลค่าสินทรัพย์สุทธิของกองทุนรวมทั้งระบบในไตรมาสแรกเติบโตกว่า 6.45% จากปลายปีก่อนอยู่ที่ 2.61 ล้านล้านบาท มาแตะที่ 2.78 ล้านล้านบาท